Miša Vacić je bivši predsednik Srpskog narodnog pokreta 1389, a poznat je po ekstremno desničarskim idejama, ali i učestvovanju na mitingu “Kosovo je Srbija”, posle kog je zapaljena Ambasada SAD, kao i na mitinzima podrške Radovanu Karadžiću, kada su se huligani sukobili s policijom. Danas, međutim, u izjavi za Insajder.net Vacić, kao savetnik direktora Kancelarije za Kosovo i Metohiju , navodi da su njegovi stavovi u skladu sa zvaničnom politikom Vlade Srbije.

Ranije danas, Miša Vacić potvrdio je za Insajder.net da je od pre dva meseca zaposlen pri Vladi Republike Srbije.

Na pitanje kakve stavove danas zastupa s obzirom na to da je bio istaknuti član desničarskog pokreta, Vacić navodi da su njegovi stavovi sad u skladu s politikom Vlade Srbije.

On je na svom Facebook profilu 28. septembra objavio fotografiju na kojoj jedan od pripadnika Arkanovih Tigrova čizmom udara u glavu mrtve civile u Bosni.

Na pitanje Insajder.neta kako je moguće da jedan državni službenik objavljuje ovakvu fotografiju na svom Facebook profilu s porukom „refugees welcome“ (izbeglice dobrodošli), Vacić navodi da se slaže za zamerkom i dodaje da je to bilo pre no što je postao savetnik.

„Jeste, ali ja tada nisam bio ovo. Sada ne možete naći ništa. Ja ne mogu retroaktivno da ispravim svoje postupke, ali otkad sam tu gde jesam ja nemam ništa što bi bilo išta sporno“, dodaje Vacić.

Nakon razgovora s novinarima Insajder.neta, Miša Vacić javio je da je uklonio spornu fotografiju sa svog Facebook profila.